হবিগঞ্জ সংবাদদাতা: হবিগঞ্জের বানিয়াচং উপজেলায় পূর্ববিরোধের জের ধরে প্রতিপক্ষের ছুরিকাঘাতে রাসেল মিয়া (২৫) নামের এক যুবক খুন হয়েছেন। নিহত রাসেল জেলার বানিয়াচং উপজেলার নয়া পাথারিয়া গ্রামের মৃত লাল মিয়ার ছেলে। বুধবার রাত ৯টার দিকে শহরতলির কামড়াপুর খোয়াই ব্রিজ এলাকায় এই ঘটনা ঘটে। হবিগঞ্জ সদর মডেল থানার উপপরিদর্শক (এসআই) রকিবুল হাসান বিষয়টি নিশ্চিত করেছেন। নিহতের পরিবারের সদস্যদের বরাত দিয়ে স্থানীয়রা জানান, দানিয়ালপুর এলাকার দীপকের কাছে সোহাগ ৫০০ টাকা পেতেন। সোহাগ গতকাল সন্ধ্যায় দীপককে ফোন করে আসতে বলেন। দীপক তার বন্ধু রাসেলকে সঙ্গে নিয়ে কামড়াপুর এলাকায় যায়। এ সময় পাওনা টাকা নিয়ে দুপক্ষের মধ্যে বাগ্বিতণ্ডা হয়। একপর্যায়ে প্রতিপক্ষের ছুরিকাঘাতে রাসেল ও সোহাগ গুরুতর আহত হন। তাদের উদ্ধার করে হবিগঞ্জ আধুনিক জেলা সদর হাসপাতালে নিলে চিকিৎসক সাইফুর রহমান সোহাগ রাসেলকে মৃত ঘোষণা করেন।